title: Δημιουργία μιας φιλικής προς τον χρήστη γραφικής πλατφόρμας για το μοντέλο ExDoM2 (Εxposure Dose Model2) και η εφαρμογή του στο μετρό της Αθήνας
Creators: name: Παπαγιαννακης Εμμανουηλ
Publisher: name: Technical University of Crete
Year: 2015

description: Η μελέτη των αιωρούμενων σωματιδίων αποτελεί αντικείμενο έντονου ενδιαφέροντος λόγω των επιπτώσεων τους στην υγεία του ανθρώπου. Τα αιωρούμενα σωματίδια έρχονται σε άμεση επαφή με το ανθρώπινο σώμα. Υπάρχουν τρεις οδοί εισροής των ρύπων στο ανθρώπινο σώμα : η εισπνοή, η κατάποση και η επαφή με το δέρμα. Το αναπνευστικό σύστημα ωστόσο , αποτελεί την κύρια οδό μέσω της οποίας εισέρχονται σωματίδια στον ανθρώπινο οργανισμό. Η ποσότητα των σωματιδίων που εναποτίθεται και συσσωρεύεται στο αναπνευστικό σύστημα, μεταφέρεται στη συνέχεια στο υπόλοιπο σώμα και καθορίζει την απόκριση του οργανισμού. Οι επιπτώσεις των σωματιδίων στην ανθρώπινη υγεία έχουν μελετηθεί σε πλήθος επιδημιολογικών και τοξικολογικών μελετών αλλά δεν υπάρχει ακόμα μια σαφής εικόνα για τους μηχανισμούς που τις καθορίζουν. Ωστόσο, τα συμπεράσματα των μελετών έχουν οδηγήσει στην κατανόηση των μηχανισμών με τους οποίους η σωματιδιακή ύλη που βρίσκεται στην ατμόσφαιρα εισέρχεται στον οργανισμό, εναποτίθεται και παραμένει εκεί για μεγάλο χρονικό διάστημα (συγκέντρωση - έκθεση - δόση - συσσώρευση). Οι μελέτες αυτές έχουν οδηγήσει στη δημιουργία μαθηματικών μοντέλων προσομοίωσης των παραπάνω μηχανισμών, όπως και το μοντέλο ExDoM2, πάνω στο οποίο θα στηριχτούμε στην παρούσα μεταπτυχιακή διατριβή.
Στόχος της εργασίας αυτής ήταν η εφαρμογή  και η παρουσίαση των αποτελεσμάτων  του μοντέλου ExDoΜ2 μέσω μιας εύχρηστης και αυτόνομης πλατφόρμας. Χρησιμοποιήθηκε Matlab για την  διεπαφή εισαγωγής δεδομένων (GUI) και Java – HTML για την κατασκευή της διαδικτυακής διεπαφής παρουσίασης των αποτελεσμάτων  (WEB-GUI) , στοχεύοντας σε ένα εύχρηστο και ενοποιημένο περιβάλλον παραμετροποίησης, εισαγωγής δεδομένων  και προβολής των αποτελεσμάτων.
Το αποτέλεσμα της εργασίας ήταν  η δημιουργία μίας φιλικής στον χρήστη,   διεπαφής, η οποία επιτρέπει  την εύκολη επιλογή των παραμέτρων και δεδομένων εισόδου για την εφαρμογή του μοντέλου μέσα από ένα εύκολα κατανοητό γραφικό περιβάλλον και την εξαγωγή – προβολή των αποτελεσμάτων σε μία διαδραστική διαδικτυακή διεπαφή, στην οποία ο χρήστης εύκολα μπορεί να προβάλει  αλλά και να εξαγάγει τα αποτελέσματα στη επιθυμητή μορφή αρχείων. Το περιβάλλον εργασίας σχεδιάστηκε με βασικό κριτήριο την εύκολη λειτουργία σε επίπεδο χρήστη , την αυτονομία του καθώς επίσης και με βάση την αξιοποίηση, όσο ήταν δυνατό στη χρήση, λογισμικού ανοικτού κώδικα.  
Μετά την ολοκλήρωσή της, η πλατφόρμα του ExDoM2, χρησιμοποιήθηκε για την εφαρμογή του μοντέλου στο μετρό της Αθήνας, για εργαζόμενους και επιβάτες στις 2 γραμμές (μπλε και κόκκινη). Με το ExDoM2 υπολογίστηκε η εναπόθεση και η κατακράτηση PM10 σωματιδίων τόσο σε γυναίκες όσο και άντρες, εργαζόμενους και μεταφερόμενους. Η υψηλότερη δόση παρατηρήθηκε για τους άντρες που κινήθηκαν ή εργάστηκαν στην κόκκινη γραμμή.
Αξίζει να σημειωθεί ότι η πλατφόρμα αυτή, μετά από συγκεκριμένες τροποποιήσεις θα μπορούσε να αξιοποιηθεί για την εφαρμογή και άλλων μοντέλων που έχουν να κάνουν με την μελέτη των αιωρούμενων σωματιδίων και τις επιπτώσεις τους στην υγεία του ανθρώπου.